พรรคเสรีภาพออสเตรีย

พรรคเสรีภาพออสเตรีย () เป็นพรรคการเมืองในประเทศออสเตรีย ซึ่งมักถูกอธิบายว่าเป็นพรรคที่จัดอยู่ในกลุ่มขวาจัด สุดโต่ง ประชานิยมฝ่ายขวา และต่อต้านสหภาพยุโรป พรรคนี้มีแฮร์แบร์ท คิคเคิลเป็นผู้นำมาตั้งแต่ ค.ศ. 2021 พรรคเสรีภาพออสเตรียเป็นพรรคที่ใหญ่ที่สุดในบรรดาห้าพรรคที่นั่งอยู่ในสภาแห่งชาติ โดยมีจำนวน 57 ที่นั่งจากทั้งหมด 183 ที่นั่ง และได้รับคะแนนเสียงคิดเป็น 28.85% ของคะแนนทั้งหมดในการเลือกตั้ง ค.ศ. 2024 นอกจากนี้พรรคยังได้รับเลือกเข้าไปเป็นตัวแทนในสภานิติบัญญัติของทั้งหมดเก้ารัฐของประเทศ ในระดับยุโรป พรรคเสรีภาพออสเตรียเป็นหนึ่งในสมาชิกผู้ก่อตั้งของกลุ่มแพทริออตส์ดอตอียู (เดิมคือ ขบวนการเพื่อยุโรปแห่งชาติและเสรีภาพ) และสมาชิกสภาผู้แทนราษฎรยุโรปทั้ง 6 คนของพรรคได้เข้าร่วมกับกลุ่มผู้รักชาติเพื่อยุโรป หลังจากการยุบกลุ่มเดิมซึ่งคือ กลุ่มอัตลักษณ์และประชาธิปไตย

พรรคเสรีภาพออสเตรียก่อตั้งขึ้นใน ค.ศ. 1956 เพื่อสืบทอดจากสหพันธ์แห่งความเป็นอิสระที่มีอายุสั้น โดยเป็นตัวแทนของกลุ่มอุดมการณ์รวมกลุ่มเยอรมันและกลุ่มเสรีนิยมเชิงชาติซึ่งต่อต้านแนวคิดสังคมนิยมและอิทธิพลของกลุ่มศาสนจักรคาทอลิกตามลำดับ ซึ่งแนวคิดเหล่านี้เป็นตัวแทนของพรรคสังคมประชาธิปไตยออสเตรียและพรรคประชาชนออสเตรีย ผู้นำคนแรกของพรรคคือ อันท็อน ไรน์ทัลเลอร์ ซึ่งเคยเป็นอดีตเจ้าหน้าที่นาซีและนายทหารระดับสูงของหน่วยเอ็สเอ็ส แต่ในระยะแรก พรรคเสรีภาพออสเตรียไม่ได้ดำเนินนโยบายขวาจัด และได้นำเสนอตัวเองว่าเป็นพรรคสายกลาง พรรคเสรีภาพออสเตรียเป็นพรรคที่ใหญ่เป็นอันดับสามในออสเตรียมาอย่างยาวนานและได้รับการสนับสนุนในระดับปานกลาง ต่อมาภายใต้การนำของนอร์แบร์ท สเตเกอร์ ในช่วงต้นคริสต์ทศวรรษ 1980 พรรคได้พยายามสร้างภาพลักษณ์ให้คล้ายกับพรรคเสรีประชาธิปไตยของเยอรมนี พรรคเสรีภาพออสเตรียเคยให้การสนับสนุนจากภายนอกแก่บรูโน ไครสกี นายกรัฐมนตรีจากพรรคสังคมประชาธิปไตยออสเตรีย หลังการเลือกตั้ง ค.ศ. 1970 และได้เข้าร่วมในรัฐบาลของเฟร็ด ซิโนวัทซ์ ในฐานะพรรคร่วมรัฐบาลขนาดเล็กของพรรคสังคมประชาธิปไตยออสเตรียหลังการเลือกตั้ง ค.ศ. 1983

เยิร์ก ไฮเดอร์ได้ขึ้นเป็นผู้นำพรรคในปี ค.ศ. 1986 หลังจากนั้น พรรคก็เริ่มมีการเปลี่ยนแนวคิดไปสู่แนวทางประชานิยมฝ่ายขวา การเปลี่ยนแปลงนี้ส่งผลให้คะแนนเสียงสนับสนุนในการเลือกตั้งเพิ่มขึ้นอย่างมาก แต่ก็นำไปสู่การที่พรรคสังคมประชาธิปไตยออสเตรียตัดความสัมพันธ์ และเกิดการแตกพรรคออกมาเป็นลานประชาคมเสรีนิยมในปี ค.ศ. 1993 ในการเลือกตั้ง ค.ศ. 1999 พรรคเสรีภาพออสเตรียได้รับคะแนนเสียง 26.9% กลายเป็นพรรคที่ได้รับความนิยมเป็นอันดับสอง โดยมีคะแนนนำหน้าพรรคประชาชนออสเตรียอยู่ประมาณ 500 เสียง ในที่สุด ทั้งสองพรรคก็สามารถบรรลุข้อตกลงจัดตั้งรัฐบาลผสม โดยที่พรรคประชาชนออสเตรียยังคงตำแหน่งนายกรัฐมนตรีไว้ได้ ไม่นานหลังจากนั้น พรรคเสรีภาพออสเตรียก็สูญเสียความนิยมไปอย่างมาก คะแนนลดลงเหลือเพียง 10% ในการเลือกตั้ง ค.ศ. 2002 แต่ยังคงอยู่ในรัฐบาลในฐานะพรรคร่วมขนาดเล็ก ความตึงเครียดภายในพรรคทำให้ไฮเดอร์และผู้นำพรรคส่วนใหญ่ลาออกไปในปี ค.ศ. 2005 และก่อตั้งพรรคใหม่ชื่อว่า พันธมิตรเพื่ออนาคตออสเตรีย ซึ่งเข้ามาแทนที่พรรคเสรีภาพออสเตรียในฐานะพรรคร่วมรัฐบาล หลังจากนั้น ไฮนซ์-คริสทิอัน ชตราเคอได้ขึ้นเป็นผู้นำ และพรรคก็ค่อย ๆ ฟื้นฟูความนิยมกลับคืนมา โดยทำคะแนนสูงสุดที่ 26.0% ในการเลือกตั้ง ค.ศ. 2017 พรรคเสรีภาพออสเตรียได้กลับไปเป็นพรรคร่วมรัฐบาลขนาดเล็กกับพรรคประชาชนออสเตรียอีกครั้ง ในเดือนพฤษภาคม ค.ศ. 2019 กรณีอีบีซา (Ibiza affair) ได้นำไปสู่การล่มสลายของรัฐบาลและการลาออกจากตำแหน่งรองนายกรัฐมนตรีและผู้นำพรรคของชตราเคอ การเลือกตั้งฉุกเฉินที่ตามมาทำให้คะแนนเสียงของพรรคเสรีภาพออสเตรียลดลงเหลือ 16.2% และกลับไปเป็นฝ่ายค้าน เมื่อวันที่ 30 มิถุนายน ค.ศ. 2024 พรรคอาโน 2011 พรรคเสรีภาพออสเตรีย และพรรคฟีเดซได้ร่วมกันก่อตั้งพันธมิตรใหม่ชื่อว่า ผู้รักชาติเพื่อยุโรป

อ้างอิง

 แหล่งข้อมูลอื่น 


หมวดหมู่:พรรคการเมืองในประเทศออสเตรีย